b'\n_START_ARTICLE_\nQuaoar\n_START_SECTION_\nFyysiset ominaisuudet\n_START_PARAGRAPH_\nQuaoar oli ensimm\xc3\xa4inen transneptuninen kohde, jonka l\xc3\xa4pimitta saatiin mitattua suoraan Hubble-avaruusteleskoopin ottamista kuvista. N\xc3\xa4iden kuvien perusteella l\xc3\xa4pimitaksi arvioitiin noin 1\xc2\xa0200 kilometri\xc3\xa4 , joskin my\xc3\xb6hemm\xc3\xa4t Spitzer-teleskoopilla tehdyt havainnot viittasivat hieman arvioitua suurempaan albedoon ja sit\xc3\xa4 kautta pudottivat l\xc3\xa4pimitta-arvion 654,8\xe2\x80\x931051,1 kilometriin. Quaoar koostunee p\xc3\xa4\xc3\xa4asiassa kivest\xc3\xa4 ja j\xc3\xa4\xc3\xa4st\xc3\xa4. Se on melko tumma kohde (albedo ~0,2), mik\xc3\xa4 viittaa siihen, ettei sill\xc3\xa4 olisi j\xc3\xa4\xc3\xa4kuorta. Quaoarin pinta on v\xc3\xa4rilt\xc3\xa4\xc3\xa4n hieman punertava._NEWLINE_Quaoarin pinnalla on havaittu my\xc3\xb6s merkkej\xc3\xa4 ammoniumhydraatista sek\xc3\xa4 kiteytyneest\xc3\xa4 j\xc3\xa4\xc3\xa4st\xc3\xa4. T\xc3\xa4m\xc3\xa4 l\xc3\xb6yt\xc3\xb6 oli yll\xc3\xa4tt\xc3\xa4v\xc3\xa4, sill\xc3\xa4 molempien olisi pit\xc3\xa4nyt tuhoutua suurienergiaisen hiukkass\xc3\xa4teilyn vaikutuksesta noin 10 miljoonan vuoden aikana. Koska suurienergiaisilta hiukkasilta suojaavaa ilmakeh\xc3\xa4\xc3\xa4 tai magneettikentt\xc3\xa4\xc3\xa4 n\xc3\xa4in pienell\xc3\xa4 kappaleella ei luultavasti ole, k\xc3\xa4yt\xc3\xa4nn\xc3\xb6ss\xc3\xa4 l\xc3\xb6yd\xc3\xb6ksen selitt\xc3\xa4minen vaatii Quaoarin pintakerroksen aktiivista uusiutumista. T\xc3\xa4m\xc3\xa4n varteenotettavana aiheuttajana Quaoarin kokoisella kappaleella olisi kryovulkanismi. _NEWLINE_Quaoarin rata on hyvin ympyr\xc3\xa4m\xc3\xa4inen, ja sen et\xc3\xa4isyys Auringosta on noin 42 AU. Quaoarin kiertoaika Auringon ymp\xc3\xa4ri on noin 288 vuotta.'